
	Υπόμνημα για τα χρησιμοποιούμενα σύμβολα

		*	Διαδικασία διαβούλευσης
	***	Διαδικασία έγκρισης
	***I	Συνήθης νομοθετική διαδικασία (πρώτη ανάγνωση)
	***II	Συνήθης νομοθετική διαδικασία (δεύτερη ανάγνωση)
	***III	Συνήθης νομοθετική διαδικασία (τρίτη ανάγνωση)

(Η ενδεικνυόμενη διαδικασία στηρίζεται στη νομική βάση που προτείνεται στο σχέδιο πράξης.)







	Τροπολογίες σε σχέδιο πράξης

	Τροπολογίες του Κοινοβουλίου σε δύο στήλες

Η διαγραφή κειμένου σημαίνεται με πλάγιους έντονους χαρακτήρες στην αριστερή στήλη. Η αντικατάσταση κειμένου σημαίνεται με πλάγιους έντονους χαρακτήρες και στις δύο στήλες. Το νέο κείμενο σημαίνεται με πλάγιους έντονους χαρακτήρες στη δεξιά στήλη.

Η πρώτη και η δεύτερη γραμμή της επικεφαλίδας κάθε τροπολογίας προσδιορίζουν το σχετικό τμήμα του εξεταζόμενου σχεδίου πράξης. Εάν μία τροπολογία αναφέρεται σε ήδη υφιστάμενη πράξη την οποία το σχέδιο πράξης αποσκοπεί να τροποποιήσει, η επικεφαλίδα περιέχει επιπλέον και μία τρίτη και μία τέταρτη γραμμή που προσδιορίζουν αντίστοιχα την υφιστάμενη πράξη και τη διάταξή της στην οποία αναφέρεται η τροπολογία.

Τροπολογίες του Κοινοβουλίου με μορφή ενοποιημένου κειμένου

Τα νέα τμήματα του κειμένου σημαίνονται με πλάγιους έντονους χαρακτήρες. Τα τμήματα του κειμένου που απαλείφονται σημαίνονται με το σύμβολο ▌ ή με διαγραφή. Η αντικατάσταση κειμένου σημαίνεται με πλάγιους έντονους χαρακτήρες που υποδηλώνουν το νέο κείμενο και με διαγραφή του κειμένου που αντικαθίσταται. 
Κατ’ εξαίρεση, δεν σημαίνονται οι τροποποιήσεις αυστηρά τεχνικής φύσης που επιφέρουν οι υπηρεσίες κατά την επεξεργασία του τελικού κειμένου.

ΣΧΕΔΙΟ ΝΟΜΟΘΕΤΙΚΟΥ ΨΗΦΙΣΜΑΤΟΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ
σχετικά με το σχέδιο οδηγίας του Συμβουλίου για την τροποποίηση της οδηγίας 2006/112/ΕΚ όσον αφορά τους κανόνες ΦΠΑ που αφορούν υποκείμενους στον φόρο οι οποίοι διευκολύνουν εξ αποστάσεως πωλήσεις εισαγόμενων αγαθών και την εφαρμογή του ειδικού καθεστώτος για τις εξ αποστάσεως πωλήσεις αγαθών που εισάγονται από τρίτα εδάφη ή τρίτες χώρες και των ειδικών ρυθμίσεων για τη δήλωση και την καταβολή του ΦΠΑ κατά την εισαγωγή
(08710/2025 – C10‑0084/2025 – 2023/0158(CNS))
(Ειδική νομοθετική διαδικασία – εκ νέου διαβούλευση)
Το Ευρωπαϊκό Κοινοβούλιο,
–	έχοντας υπόψη το σχέδιο του Συμβουλίου (08710/2025),
–	έχοντας υπόψη την πρόταση της Επιτροπής προς το Συμβούλιο (COM(2023)0262),
–	έχοντας υπόψη τη θέση του στις 22 Νοεμβρίου 2023[footnoteRef:1], [1:  ΕΕ C, C/2024/4246, 24.7.2024, ELI: http://data.europa.eu/eli/C/2024/4246/oj.] 

–	έχοντας υπόψη το άρθρο 113 της Συνθήκης για τη λειτουργία της Ευρωπαϊκής Ένωσης, σύμφωνα με το οποίο κλήθηκε εκ νέου από το Συμβούλιο να γνωμοδοτήσει (C10‑0084/2025),
–	έχοντας υπόψη το άρθρο 84 και το άρθρο 86 του Κανονισμού του,
–	έχοντας υπόψη την έκθεση της Επιτροπής Οικονομικής και Νομισματικής Πολιτικής (A10‑0000/2025),
1.	εγκρίνει το σχέδιο του Συμβουλίου·
2.	καλεί το Συμβούλιο, εφόσον προτίθεται να απομακρυνθεί από το κείμενο που ενέκρινε το Κοινοβούλιο, να το ενημερώσει σχετικά·
3.	ζητεί να κληθεί εκ νέου να γνωμοδοτήσει σε περίπτωση που το Συμβούλιο προτίθεται να επιφέρει σημαντικές τροποποιήσεις στο σχέδιό του·
4.	αναθέτει στην Πρόεδρό του να διαβιβάσει τη θέση του Κοινοβουλίου στο Συμβούλιο, στην Επιτροπή και στα εθνικά κοινοβούλια.

Στις 8 Δεκεμβρίου 2022 η Επιτροπή παρουσίασε τη δέσμη μέτρων «ο ΦΠΑ στην ψηφιακή εποχή», η οποία αποτελείται από τρεις προτάσεις:
	μία πρόταση οδηγίας του Συμβουλίου για την τροποποίηση της οδηγίας 2006/112/ΕΚ όσον αφορά τους κανόνες ΦΠΑ για την ψηφιακή εποχή·
	μία πρόταση κανονισμού του Συμβουλίου για την τροποποίηση του κανονισμού (ΕΕ) αριθ. 904/2010 όσον αφορά τις απαιτούμενες ρυθμίσεις διοικητικής συνεργασίας στον τομέα του ΦΠΑ για την ψηφιακή εποχή·
	μία πρόταση εκτελεστικού κανονισμού του Συμβουλίου για την τροποποίηση του εκτελεστικού κανονισμού (ΕΕ) αριθ. 282/2011 όσον αφορά τις απαιτήσεις παροχής πληροφοριών για ορισμένα καθεστώτα ΦΠΑ.
Στο πλαίσιο της δέσμης μέτρων αναπτύχθηκε ένα σχέδιο δράσης στο επίκεντρο του οποίου τέθηκε η ανάγκη προβληματισμού σχετικά με τον τρόπο με τον οποίο η τεχνολογία μπορεί να χρησιμοποιηθεί για την καταπολέμηση της φορολογικής απάτης και τον τρόπο με τον οποίο οι ισχύοντες κανόνες ΦΠΑ στην Ευρωπαϊκή Ένωση θα μπορούσαν να προσαρμοστούν για την επιχειρηματική δραστηριότητα στην ψηφιακή εποχή. Οι τρεις προτεινόμενες αλλαγές για να καταστεί ο ΦΠΑ κατάλληλος για την ψηφιακή εποχή είναι οι εξής:
i)	ένα νέο σύστημα ψηφιακής υποβολής στοιχείων σε πραγματικό χρόνο βασισμένο στην ηλεκτρονική τιμολόγηση,
ii)	η επικαιροποίηση των κανόνων ΦΠΑ για την οικονομία των πλατφορμών και
iii)	η ενιαία εγγραφή στα μητρώα ΦΠΑ για επιχειρήσεις που πωλούν σε καταναλωτές σε ολόκληρη την ΕΕ.
Ζητήθηκε η γνώμη του Ευρωπαϊκού Κοινοβουλίου σχετικά με τις εν λόγω νομοθετικές προτάσεις, την οποία και εξέδωσε στις 22 Νοεμβρίου 2023. Τον Ιανουάριο του 2025, ζητήθηκε εκ νέου η γνώμη του Κοινοβουλίου σχετικά με το σχέδιο οδηγίας του Συμβουλίου για την τροποποίηση της οδηγίας 2006/112/ΕΚ όσον αφορά τους κανόνες ΦΠΑ για την ψηφιακή εποχή. Αυτή η εκ νέου διαβούλευση συνδεόταν με το καθεστώς θεωρούμενου προμηθευτή αγαθών ή παρόχου υπηρεσιών, το οποίο αποτέλεσε σημαντικό σημείο διαφωνίας εντός του Συμβουλίου, γεγονός που καθιστούσε ιδιαίτερα δύσκολη την επίτευξη τελικού συμβιβασμού (A10-0001/2025). 
Η γνώμη του Ευρωπαϊκού Κοινοβουλίου ζητείται για δεύτερη φορά για τον ακόλουθο λόγο.
Η αρχική δέσμη μέτρων «ο ΦΠΑ στην ψηφιακή εποχή» περιείχε πρόταση να καταστεί υποχρεωτική η μονοαπευθυντική θυρίδα για τις εισαγωγές (IOSS). Ωστόσο, τα κράτη μέλη την απέρριψαν. Η εναλλακτική πρόταση, η οποία αποσκοπούσε να ενθαρρύνει τη χρήση της IOSS μέσω της επιβολής στους προμηθευτές και στις πλατφόρμες της υποχρέωσης καταβολής ΦΠΑ κατά την εισαγωγή εάν δεν χρησιμοποιούν την IOSS, δεν ήταν αρκετά ώριμη ώστε να συμπεριληφθεί στη δέσμη μέτρων «ο ΦΠΑ στην ψηφιακή εποχή», η οποία εγκρίθηκε από το Συμβούλιο τον Μάρτιο του 2025. 
Τον Μάιο του 2023, η Επιτροπή εξέδωσε δέσμη προτάσεων για τη μεταρρύθμιση του ενωσιακού τελωνειακού κώδικα, ιδίως για την κατάργηση του ορίου των 150 EUR για απαλλαγή από τελωνειακούς δασμούς και ΦΠΑ κατά την εισαγωγή. 
Το καλοκαίρι του 2024, οι διατάξεις που αποσκοπούν στην παροχή κινήτρων για τη χρήση της IOSS προστέθηκαν στις προτάσεις της Επιτροπής για τη μεταρρύθμιση του ενωσιακού τελωνειακού κώδικα λόγω της σύνδεσής τους με τους τελωνειακούς κανόνες. Η πολωνική Προεδρία εισηγήθηκε τον διαχωρισμό των εν λόγω διατάξεων που αποσκοπούν στην παροχή κινήτρων για τη χρήση της IOSS και οι οποίες θεωρήθηκαν επαρκώς ώριμες, από την πρόταση για τα τελωνεία, καθώς και τη χωριστή συμφωνία επ’ αυτών. Αυτό έγινε δεκτό από τις αντιπροσωπείες.
Στο ECOFIN της 13ης Μαΐου 2025, το Συμβούλιο συμφώνησε να ενσωματώσει στην οδηγία ΦΠΑ τις διατάξεις για την παροχή κινήτρων για τη χρήση της IOSS, οι οποίες επιβάλλουν στους προμηθευτές και στις πλατφόρμες την υποχρέωση καταβολής ΦΠΑ κατά την εισαγωγή εάν δεν χρησιμοποιούν την IOSS.
Στη γνώμη του της 22ας Νοεμβρίου 2023, το Ευρωπαϊκό Κοινοβούλιο υποστήριξε ότι οι IOSS θα πρέπει να λειτουργούν με διαφάνεια και ασφάλεια. Επιπλέον, τόνισε επίσης ότι μια ενιαία προσέγγιση μεταξύ της IOSS, αφενός, και της τελωνειακής νομοθεσίας και πρακτικής, αφετέρου, θα συμβάλει στον τερματισμό των ασυνεπειών, των σφαλμάτων και της διπλής φορολόγησης. Το Ευρωπαϊκό Κοινοβούλιο υπογράμμισε περαιτέρω την ανάγκη να περιοριστεί ο διοικητικός φόρτος για τις ΜΜΕ. Επιπροσθέτως, το Ευρωπαϊκό Κοινοβούλιο ζήτησε να αξιολογηθούν τα πλεονεκτήματα και τα μειονεκτήματα που συνεπάγεται η υποχρεωτική εφαρμογή της IOSS. 
Ως εκ τούτου, υπό το πρίσμα των ανωτέρω, ο εισηγητής είναι της άποψης ότι μια απλοποιημένη διαδικασία χωρίς τροποποιήσεις είναι η κατάλληλη διαδικασία για την παρούσα εκ νέου διαβούλευση.

